Id-deterjorament gravi tal-kundizzjoni tal-għajxien tal-poplu tal-Haiti u s-sitwazzjoni tas-sigurtà li qed teħżien severament, flimkien ma' tnaqqis fl-attività ekonomika u l-isfidi li ta' kuljum il-Haitjani jħabbtu wiċċhom magħhom, qajmu inkwiet soċjali serju, vjolenti u fit-tul. Id-dritt ta' dimostrazzjoni libera u paċifika jeħtieġ li jiġi żgurat filwaqt li l-vjolenza miż-żewġ naħat għandha tiġi evitata f'kull ċirkostanza għall-prevenzjoni ta' aktar instabbiltà u tbatija tal-popolazzjoni. L-involviment tal-atturi kollha fi djalogu sinċier, miftuħ u inklużiv bejn il-Haitjani għandu jwassal għal kunsens urġenti biex ikun hemm rispons aħjar għall-ħtiġijiet bażiċi tal-popolazzjoni u għandu jidentifika soluzzjonijiet realistiċi u dejjiema għall-kriżi politika, ekonomika u umanitarja attwali. L-Unjoni Ewropea hija impenjata li tappoġġa lill-poplu Haitjan fil-mixja tiegħu lejn l-istabbiltà, l-iżvilupp u d-demokrazija, inkluż l-istat tad-dritt, u ser tikkoopera mill-qrib mas-sħab internazzjonali tagħha għal dan il-għan. Il-Pajjiżi Kandidati tar-Repubblika tal-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Armenja jallinjaw ruħhom ma' din id-dikjarazzjoni. * - Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.